DA Den Europæiske Unions Tidende CE 45/39

Rådets tilgang til revidering af OLAF-forordningen

P6_TA(2008)0632

Europa-Parlamentets beslutning af 18. december 2008 om Europa-Parlamentets beslutning om Rådets tilgang til revisionen af OLAF-forordningen

(2010/C 45 E/07)

Europa-Parlamentet,

— der henviser til den interinstitutionelle aftale om bedre lovgivning (1),

— der henviser til forslag til Europa-Parlamentets og Rådets forordning om ændring af forordning (EF) nr. 1073/1999 om undersøgelser, der foretages af Det Europæiske Kontor for Bekæmpelse af Svig (OLAF) (KOM(2006)0244) og til sin holdning af 20. november 2008 om dette forslag (2),

— der henviser til den mundtlige forespørgsel til Rådet om Rådets tilgang til revidering af OLAF-forordningen (O-0116/2008),

— der henviser til forretningsordenens artikel 108, stk. 5,

A. der henviser til, at OLAF i de ti år, der er gået, siden kontoret blev etableret i 1999 som et operationelt kontor til beskyttelse af Fællesskabets finansielle interesser, har samlet værdifuld erfaring med hensyn til bekæmpelse af bedrageri og korruption,

B. der henviser til, at de lovgivningsmæssige bestemmelser vedrørende OLAF bør forbedres med udgangspunkt i dets operationelle erfaringer,

C. der henviser til, at EU's lovgivende myndigheds to parter bør indgå i et tæt samarbejde under den fælles beslutningsprocedure for at sikre, at lovgivningen om bekæmpelse af bedrageri tilpasses de aktuelle behov,

D. der henviser til sin afsluttede førstebehandling om ændring af forordning (EF) nr. 1073/1999 (»OLAF-forordningen«) med et bredt flertal den 20. november 2008,

1. mener, at der er et akut behov for at klarlægge lovgivningen vedrørende OLAF med det formål yderligere at forbedre antibedrageriefterforskningens effektivitet og sikre OLAF den nødvendige uafhængighed under fuldstændig hensyntagen til de erfaringer, man har gjort, siden OLAF blev etableret som erstatning for UCLAF i 1999;

2. erindrer Rådet om, at Parlamentets ovennævnte holdning af 20. november 2008 vil føre til en betydelig forbedring af OLAF-efterforskningernes effektivitet og kvalitet, idet den vil styrke de proceduremæssige garantier, overvågningsudvalgets rolle, princippet om uskyldsformodning, de undersøgte personers ret til et forsvar og meddelernes rettigheder samt føre til vedtagelsen af klare og gennemskuelige undersøgelsesregler og en forbedring af samarbejdet med de kompetente nationale myndigheder og EU-institutionerne;

3. opfordrer det franske og det tjekkiske formandskab til at forlægge en tidsplan for forhandlingerne med Parlamentet på grundlag af forordning (EF) nr. 1073/1999 og således bekræfte, at de gør deres yderste for at sikre en hurtig vedtagelse af en fælles holdning fra Rådet og undgå yderligere ubegrundede forsinkelser;

4. mener, at Rådets ønske om blot at konsolidere de tre eksisterende tekster, der danner retsgrundlaget for OLAF's undersøgelser, ikke er et gyldigt argument for ikke øjeblikkeligt at indlede forhandlingerne om forordning (EF) nr. 1073/1999, eftersom en konsolidering alene ikke vil forbedre lovgivningsrammen for OLAF's bedrageriundersøgelser og derfor udgør et betragteligt tidsspilde i forhold til bestræbelserne på at styrke bedrageribekæmpelsen; tilslutter sig derfor en omformulering af EU's lovgivning om bedrageribekæmpelse, herunder forordning (EF) nr. 1073/1999, forordning (Euratom, EF) nr. 2185/96 og forordning (Euratom, EF) nr. 2988/95 med udgangspunkt i den ændrede forordning (EF) nr. 1073/1999;

5. pålægger sin formand at sende denne beslutning til Rådet, de kompetente udvalg i medlemsstaternes parlamenter, Den Europæiske Revisionsret og medlemsstaternes nationale revisionsorganer.

(1) EUT C 321 af 31.12.2003, s. 1.

(2) »Vedtagne tekster«, P6_TA(2008)0553.